ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3580/97 υποβολή: Μιχαήλ Παπαγιαννάκης (GUE/NGL) προς την Επιτροπή (13 Νοεμβρίου 1997)

Θέμα: Υγροβιότοποι στη Ν. Φώκαια Χαλκιδική

Στην Κοινότητα Νέας Φωκαίας Χαλκιδικής υπάρχουν δύο σημαντικοί παράκτιοι υγροβιότοποι που περιβάλλονται από δάση. Ένα μεγάλο μέρος της περιοχής έχει ήδη οικοπεδοποιηθεί, με άδειες που χορηγεί η πολιτεία, ενώ από το 1961 ασκούνται πιέσεις για την αλλαγή χρήσης της γης.

Οι δύο υγροβιότοποι έχουν καταγραφεί από πολλούς φορείς (απογραφή από το Υπουργείο Γεωργίας το 1988, από το Εθνικό Κέντρο Βιοτόπων - Υγροτόπων/Μουσείο Γουλανδρή Φυσικής Ιστορίας το 1994, από το δασαρχείο Κασσάνδρας το 1996 και 1997 και το Τμήμα Περιβάλλοντος της Νομαρχίας Χαλκιδικής το 1997).

Όμως στις 4.4.1995 η κυβέρνηση πήρε απόφαση για παραχώρηση 1181 στρεμμάτων του ενός από τους δύο υγροβιότοπους στον ΕΟΤ, προκειμένου να προχωρήσει στη δημιουργία γηπέδου γκόλφ, στηριζόμενη στο γεγονός ότι ο ΕΟΤ έχει χαρακτηρίσει την περιοχή ως έλος που αποξηράνθηκε.

Οι τοπικοί φορείς έχουν ζητήσει να προστατευτούν οι υγροβιότοποι από τις αλλαγές χρήσεων αλλά συγχρόνως να αναδειχθούν τουριστικά, ζητούν επίσης να σταματήσουν οι καταπατήσεις γης και οι παραβιάσεις της εθνικής και κοινοτικής νομοθεσίας που δυσφημίζουν τη χώρα μας διεθνώς.

Ερωτάται η Επιτροπή εάν γνωρίζει τα καταγγελόμενα και εάν σκοπεύει να ζητήσει διευκρινίσεις από τις ελληνικές αρχές;

Απάντηση της κας Bjerregaard εξ ονόματος της Επιτροπής (12 Δεκεμβρίου 1997)

Η Επιτροπή είναι ήδη ενήμερη για τα γεγονότα που καταγγέλλει το Αξιότιμο Μέλος του Κοινοβουλίου. Από μία αρχική έρευνα διαπιστώθηκε ότι επί του παρόντος ο υπόψη τόπος δεν έχει χαρακτηρισθεί ως ειδική ζώνη προστασίας δυνάμει της οδηγίας 79/409/ΕΟΚ περί διατηρήσεως των αγρίων πτηνών ((ΕΕ L 103 της 25.4.1979 )), ούτε έχει προταθεί από την Ελλάδα ως τόπος κοινοτικής σημασίας για το δίκτυο Natura 2000, σύμφωνα με την οδηγία 92/43/ΕΟΚ περί διατηρήσεως των φυσικών οικοτόπων, καθώς και της άγριας πανίδας και χλωρίδας ((ΕΕ L 206 της 22.7.1992 )).

Ωστόσο, διατίθενται πληροφορίες που μαρτυρούν την οικολογική αξία του τόπου (επιστημονικές απογραφές, πρόσφατη επανεξέταση των σημαντικών ζωνών για τη διατήρηση των πτηνών). Εξάλλου, σε άμεση γειτνίαση ευρίσκεται παράκτια ζώνη που έχει προταθεί από την Ελλάδα ως τόπος κοινοτικής σημασίας.

Η Επιτροπή θα απευθυνθεί προς τις ελληνικές αρχές για να τους ζητήσει συμπληρωματικές πληροφορίες σε θέματα διατήρησης της φύσης στον υπόψη τόπο. Θα φροντίσει, εφόσον παρίσταται ανάγκη, να διερευνήσει την υπόθεση στο πλαίσιο της διαδικασίας που προβλέπεται στο άρθρο 169 της συνθήκης ΕΚ.
ΓΡΑΠΤΗ ΕΡΩΤΗΣΗ E-3515/97 υποβολή: John Iversen (PSE) προς την Επιτροπή (12 Νοεμβρίου 1997)

Θέμα: Αποθέματα παρέμβασης

Θα μπορούσε η Επιτροπή να διευκρινίσει πόσο θα κοστίσει η καταστροφή 600.000 τόνων βοείου κρέατος, το οποίο επί του παρόντος βρίσκεται στα αποθέματα παρέμβασης της ΕΕ;

Απάντηση του κ. Fischler εξ ονόματος της Επιτροπής (18 Δεκεμβρίου 1997)

Η Επιτροπή θα ήθελε να επισημάνει τη θεωρητική φύση της ερώτησης του αξιότιμου μέλους του Κοινοβουλίου, καθώς η αποτέφρωση του βοείου κρέατος για το οποίο γίνεται λόγος δεν εντάσσεται στις προθέσεις της Επιτροπής.

Το κόστος της αποτέφρωσης βοείου κρέατος θα εξαρτηθεί, σε μεγάλο βαθμό, από τη διαθέσιμη δυναμικότητα και την απόσταση που πρέπει να μεταφερθεί. Δύνανται να χρησιμοποιηθούν ως σημείο αναφοράς οι προσφορές μεταξύ 300 ECU και 1200 ECU ανά τόννο, τις οποίες υπέβαλε ο οργανισμός παρέμβασης του Ηνωμ. Βασιλείου, βάσει του κανονισμού (ΕΚ) αριθ. 1757/96 της Επιτροπής της 10ης Σεπτεμβρίου 1996 για τη λήψη εκτάκτων επιπροσθέτων μέτρων για την αγορά του βοείου κρέατος στο Ηνωμένο Βασίλειο ((ΕΕ L 230 της 11.09.1996 )).
ΓΡΑΠΤΗ ΕΡΩΤΗΣΗ E-1824/97 υποβολή: Laura De Esteban Martin (PPE) προς το Συμβούλιο (29 Μαΐου 1997)

Θέμα: Κοινοτικό διαβατήριο και ανήλικοι

Το σημερινό πρότυπο κοινοτικού διαβατηρίου, το οποίο επεξεργάσθηκαν τα κράτη μέλη μετά από το ψήφισμα του Συμβουλίου της 23ης Ιουνίου 1981 ((ΕΕ C 241 της 19.9.1981, σελ. 1. )), καταλήγει, σε ορισμένα κράτη μέλη, σε έλλειψη προστασίας των ανηλίκων, λόγω της μη επαρκούς περιγραφής της ταυτότητάς τους στο διαβατήριο.

Σε ορισμένες περιπτώσεις, το διαβατήριο περιλαμβάνει μία φωτογραφία της μητέρας ή του πατέρα, στο όνομα των οποίων έχει εκδοθεί το έγγραφο, με τα στοιχεία τους. Σε άλλη σελίδα, μετά από το οικογενειακό δελτίο, αναγράφονται τα επώνυμα και τα ονόματα (σε ορισμένες περιπτώσεις, λόγω έλλειψης χώρου, δεν αναγράφονται τα πλήρη ονόματα), η ημερομηνία γέννησης και το φύλλο του ανηλίκου. Με αυτά τα στοιχεία, οποιοδήποτε πρόσωπο μπορεί να απελάσει ένα παιδί με ηλικία παρεμφερή εκείνης που αναγράφεται στο διαβατήριο από τη χώρα διαμονής, χωρίς να μπορεί να αποδειχθεί σαφώς η ταυτότητά του.

Γνωρίζει το Συμβούλιο τα ενδεχόμενα προβλήματα που θα μπορούσαν να δημιουργηθούν από αυτόν τον τύπο διαβατηρίου; Θα μπορούσε το Συμβούλιο να διευκρινίσει την θέση του σε σχέση με μία τροποποίηση του σχήματος του διαβατηρίου, η οποία θα περιελάμβανε νέα στοιχεία: δακτυλικό αποτύπωμα των παιδιών ή φωτογραφία τους που θα μπορούσε να εξασφαλίσει την αντικειμενική αναγνώριση των ανηλίκων;

Απάντηση (20 Ιανουαρίου 1998)

Το ψήφισμα του Συμβουλίου της 23ης Ιουνίου 19981 ((ΕΕ C 241 της 19 Σεπτεμβρίου 1981, σελ. 1. )) στο οποίο αναφέρεται το αξιότιμο μέλος του Κοινοβουλίου, το οποίο ολοκληρώθηκε για τελευταία φορά με το ψήφισμα της 10ης Ιουλίου 1995 ((ΕΕ C 200 της 4ης Αυγούστου 1995, σελ. 1. )), προβλέπει στο μέρος Ζ σελίδα που προορίζεται μεταξύ άλλων για πληροφοριακά στοιχεία σχετικά με τα συνοδεύοντα τον κάτοχο του διαβατηρίου τέκνα. Τα πληροφοριακά αυτά στοιχεία πρέπει να αναφέρονται στο επώνυμο, όνομα, έτος γεννήσεως και φύλο του τέκνου. Τα κράτη μέλη μπορούν, εφόσον το επιθυμούν, να προβλέψουν επίσης την προσθήκη φωτογραφίας του τέκνου.

Επομένως αφήνεται κάποιο περιθώριο στα κράτη μέλη όσον αφορά τις διάφορες πληροφορίες που περιέχονται στη σελίδα του διαβατηρίου η οποία προβλέπεται από το μέρος Ζ του ψηφίσματος.
ΓΡΑΠΤΗ ΕΡΩΤΗΣΗ E-3254/97 υποβολή: Carmen Dνez de Rivera Icaza (PSE) προς την Επιτροπή (20 Οκτωβρίου 1997)

Θέμα: Νομοθετική ρύθμιση για τη μείωση του θορύβου

Κατά τη σύνοδο του Ιουνίου εγκρίθηκε ομόφωνα ψήφισμα με το οποίο εζητείτο από την Επιτροπή να παρουσιάσει εντός του τρέχοντος έτους μία οδηγία πλαίσιο σχετικά με το θόρυβο στο περιβάλλον και μία ολοκληρωμένη οδηγία σχετικά με τη λειτουργία των μηχανών στο ύπαιθρο.

Μπορεί να αναφέρει η Επιτροπή εάν σκοπεύει να ανταποκριθεί προς την υποχρέωση αυτή;

Απάντηση της κας Bjerregaard εξ ονόματος της Επιτροπής (19 Νοεμβρίου 1997)

Στη συνέχεια των αποτελεσμάτων της διαβούλευσης που διοργάνωσε η Επιτροπή σχετικά με την Πράσινη Βίβλο «Μελλοντική πολιτική για το θόρυβο» ((COM (96) 540. )), και ιδίως σχετικά με το ψήφισμα που ενέκρινε το Κοινοβούλιο, η Επιτροπή έχει αρχίσει την κατάρτιση της οδηγίας πλαίσιο για τον περιβαλλοντικό θόρυβο. Επί του παρόντος φαίνεται ότι διάφορα θέματα δεν έχουν οριστεί επαρκώς και απαιτείται περαιτέρω τεχνική και επιστημονική εξέταση για την κατάρτιση καλά θεμελιωμένης πρότασης. Οι προκαταρκτικές αυτές εργασίες προβλέπονται για το 1998, ενώ η πρόταση προγραμματίζεται για τις αρχές του 1999.

Όσον αφορά την οδηγία πλαίσιο για την εκπομπή θορύβου από εξοπλισμό σε ανοιχτούς χώρους, προβλέπεται έγκριση από την Επιτροπή στα τέλη του τρέχοντος έτους.
ΓΡΑΠΤΗ ΕΡΩΤΗΣΗ E-3520/97 υποβολή: Carlos Robles Piquer (PPE) προς το Συμβούλιο (14 Νοεμβρίου 1997)

Θέμα: Χονγκ-Κονγκ και Θιβέτ

Το Συμβούλιο, που παρακολουθεί εκ του σύνεγγυς την εξέλιξη του Χονγκ-Κονγκ μετά την επιστροφή του απο το Ηνωμένο Βασίλειο στη Λαϊκή Δημοκρατία της Κίνας, λαμβάνει υπόψη όλες τις συγκριτικές επιπτώσεις, και συγκεκριμένα αυτά που συνέβησαν σχετικά με τη λεγόμενη «Συμφωνία των 17 σημείων» η οποία υπεγράφη απο την ΛΔΚ στις 23 Μαΐου 1951 και η οποία, μετά την ήττα του μικρού στρατού του Θιβέτ, υποσχόταν με τον ίδιο τον τίτλο της την «Ειρηνική Απελευθέρωση του Θιβέτ»;

Μέσα απο αυτήν την εκ του σύνεγγυς παρακολούθηση του θέματος θεωρεί το Συμβούλιο ότι οι κυβερνήσεις της ΛΔΚ, κατά τα 46 αυτά χρόνια, εφήρμοσαν ή παρεβίασαν τα 17 αυτά σημεία και εκ της συμπεριφοράς αυτής θα μπορούσαν να συναχθούν κάποια συμπεράσματα για το μέλλον της πρώην βρεταννικής αποικίας;

Απάντηση (12 Φεβρουαρίου 1998)

Το ζήτημα των ανθρωπίνων δικαιωμάτων στο Θιβέτ συγκέντρωνε, ανέκαθεν, ιδιαίτερη προσοχή κατά τις επαφές της Ευρωπαϊκής Ένωσης με τις κινεζικές αρχές. Οι επικεφαλής των αποστολών των πρεσβειών των κρατών μελών στο Πεκίνο παρακολουθούν αδιαλείπτως την κατάσταση των ανθρωπίνων δικαιωμάτων του πληθυσμού του Θιβέτ.

Όσον αφορά το Χονγκ Κονγκ, η Ένωση έχει επανειλημμένως ταχθεί υπέρ της μελλοντικής σταθερότητας και ευημερίας της Ειδικής Διοικητικής Περιοχής του Χονγκ Κονγκ της Λαϊκής Δημοκρατίας της Κίνας. Επίσης, η Ένωση έχει τονίσει τη σημασία που αποδίδει στον πλήρη σεβασμό των δικαιωμάτων και των ελευθεριών του λαού του Χονγκ Κονγκ, καθώς και στην εκτεταμένη αυτονομία που παραχωρείται στην Ειδική Διοικητική Περιοχή δυνάμει της Σινοβρεταννικής κοινής διακήρυξης και του Βασικού Νόμου. Η εφαρμογή των ανωτέρω, περιλαμβανομένης και της διεξαγωγής ελεύθερων και δίκαιων εκλογών, οι οποίες πρόκειται να πραγματοποιηθούν εντός του χρονικού διαστήματος που έχει υποσχεθεί η Κίνα, παρέχουν την καλύτερη διασφάλιση για το μέλλον του Χονγκ Κονγκ.
ΓΡΑΠΤΗ ΕΡΩΤΗΣΗ E-2503/97 υποβολή: Anne McIntosh (PPE) προς την Επιτροπή (18 Iουλίου 1997)

Θέμα: Νομιμότητα του προτεινόμενου Βρετανικού Φόρου Windfall για τις ιδιωτικοποιημένες υπηρεσίες

Συμφωνεί η Επιτροπή ότι ο προτεινόμενος φόρος Windfall για τις ιδιωτικοποιημένες υπηρεσίες στο Ηνωμένο Βασίλειο είναι παράνομος σύμφωνα με τις διατάξεις του Δικαίου της Ευρωπαϊκής 'Ενωσης;

Αν ναι, τι είδους δράση θα αναλάβει η Επιτροπή για την αποτροπή της εφαρμογής αυτής της επιβλαβούς φορολογίας στο Ηνωμένο Βασίλειο;

Συγκεκριμένα, καθώς ο φόρος Windfall επιβάλλεται επίσης στη Βρετανική Υπηρεσία Αεροδρομίων, πιστεύει η Επιτροπή ότι ο προτεινόμενος φόρος είναι αντίθετος ή στα πλαίσια του 'Αρθρου 129γ της Συνθήκης για τα Διευρωπαϊκά Δίκτυα;

Απάντηση του κ. Monti εξ ονόματος της Επιτροπής (10 Νοεμβρίου 1997)

Η Επιτροπή γνωρίζει ότι το Ηνωμένο Βασίλειο ενέκρινε πρόσφατα την εκβολή ειδικού φόρου («windfall tax») στα υπερβολικά κέρδη ως αποτέλεσμα της εισαγωγής των ιδιωτικοποιημένων υπηρεσιών στο χρηματιστήριο.

Η Επιτροπή υπενθυμίζει στο Αξιότιμο Μέλος ότι, όπως έχει η κατάσταση όσον αφορά το κοινοτικό δίκαιο, τα κράτη μέλη είναι κατ'αρχήν ελεύθερα να καθορίζουν τους συντελεστές και τις λεπτομέρειες εφαρμογής της φορολογίας των εταιριών, στο βαθμό που τηρούν τις αρχές της ίσης και αμερόληπτης μεταχείρισης στο πλαίσιο των θεμελιωδών ελευθεριών της συνθήκης.

Από την άποψη αυτή, η Επιτροπή δεν θεωρεί ότι οι πληροφορίες που έχει στη διάθεσή της στοιχειοθετούν παράβαση του εν λόγω δικαίου.
ΓΡΑΠΤΗ ΕΡΩΤΗΣΗ E-3457/97 υποβολή: Amedeo Amadeo (NI) προς την Επιτροπή (31 Οκτωβρίου 1997)

Θέμα: ΚΚΕρ Ispra

Στο ΚΚΕρ της Ispra διετυπώθησαν κατ' επανάληψη διαμαρτυρίες εκ μέρους του προσωπικού που θεωρεί ότι η εργασία κατανέμεται κατά τρόπο μη ανταποκρινόμενο στα συγκεκριμένα προσόντα του καθενός.

Πώς είναι δυνατόν Ιταλοί που έχουν πτυχίο π.χ. νομικής, οικονομικών ή πολιτικών επιστημών να μην χρησιμοποιούνται σχεδόν ποτέ σε σχετικές θέσεις ενώ αντίθετα για τις θέσεις αυτές χρησιμοποιούνται υπάλληλοι θετικής κατεύθυνσης χωρίς καμία εμπειρία ή προετοιμασία στο διοικητικό τομέα;

Αποτελεί σύμπτωση ότι το προσωπικό αυτό δεν είναι ιταλικής εθνικότητας;

Απάντηση της κας Cresson εξ ονόματος της Επιτροπής (16 Δεκεμβρίου 1997)

Η Επιτροπή επιλέγει τον υποψήφιο με εσωτερική διαδικασία και, εάν δεν υπάρξει αποτέλεσμα, στη συνέχεια με εξωτερική διαδικασία. Με τη δημοσίευση της θέσης τηρούνται πλήρως οι κανονισμοί που δίνουν τη δυνατότητα σε όσους έχουν τα απαραίτητα προσόντα για τη θέση να υποβάλουν υποψηφιότητα.

Σύμφωνα με τον κανονισμό υπηρεσιακής κατάστασης των μόνιμων υπαλλήλων, καθώς και σύμφωνα με το καθεστώς που ισχύει για τους υπόλοιπους υπαλλήλους, οι υποψήφιοι επιλέγονται χωρίς διακρίσεις όσον αφορά τη φυλή, το θρήσκευμα ή το φύλο τους.

Σε ένα χώρο εργασίας με έντονα επιστημονικο-τεχνικά χαρακτηριστικά, έχουν δικαίωμα να υποβάλουν υποψηφιότητα για διοικητικές θέσεις και όσοι είναι επιστημονικής κατάρτισης. Ούτως ή άλλως, και σύμφωνα με όσα ορίζει ο κανονισμός υπηρεσιακής κατάστασης, οι ικανότητες των υποψηφίων για την άσκηση των καθηκόντων που συνδέονται με τη δεδομένη θέση αξιολογούνται όχι μόνο βάσει των τίτλων και των πτυχίων τους αλλά και βάσει των γνώσεων που έχουν αποκτήσει.
ΓΡΑΠΤΗ ΕΡΩΤΗΣΗ E-3235/97 υποβολή: Νικήτας Κακλαμάνης (UPE) προς την Επιτροπή (20 Οκτωβρίου 1997)

Θέμα: Χρηματοδότηση τρίτων χωρών από Προγράμματα της Ε.Ε. για τα κράτη μέλη

Ενώ η Κατηγορία ΙΙΙ («εσωτερικές πολιτικές») των Δημοσιονομικών Προοπτικών έχει σκοπό να στηρίξει τις δραστηριότητες των κρατών μελών της Ε.Ε., εντούτοις εγκρίνονται συνεχώς Κανονισμοί και χρηματοδοτούνται τρίτες ως προς την Ε.Ε. χώρες από Προγράμματα που είναι σχεδιασμένα και αφορούν τις ανάγκες των κρατών μελών της Ένωσης. Αυτό γίνεται, παρόλο που υπάρχει ήδη η Κατηγορία IV («Τρίτες Χώρες»), η οποία αφορά αποκλειστικά τα κράτη εκτός Ε.Ε., και τα οποία ήδη χρηματοδοτούνται γενναιόδωρα από αυτήν.

Θα επιθυμούσα να πληροφορηθώ από την Ευρωπαϊκή Επιτροπή τους λόγους του παραπάνω φαινομένου, καθώς και αν εξετάζει το ενδεχόμενο να περιορίσει τις μεταβιβάσεις πόρων προς τις εκτός Ε.Ε. χώρες από Προγράμματα που αποστολή έχουν να καλύψουν τις ήδη σημαντικότατες ανάγκες μέσα στην ίδια την Ένωση.

Απάντηση του κ. Liikanen εξ ονόματος της Επιτροπής (1η Δεκεμβρίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3461/97 υποβολή: Amedeo Amadeo (NI) προς την Επιτροπή (31 Οκτωβρίου 1997)

Θέμα: ΚΚΕρ Ispra

Περιήλθε στην αντίληψή μου το γεγονός ότι στο ΚΚΕρ Ispra βρίσκονται σε εξέλιξη έρευνες σχετικά με ορισμένες συμβάσεις έρευνας που συνήφθησαν με εξωτερικές επιχειρήσεις και αφού κατεβλήθησαν ακόμη και υψηλές προκαταβολές, απεκαλύφθη ότι οι επιχειρήσεις αυτές δεν ήσαν σε θέση να φέρουν σε πέρας το σχετικό έργο ή ακόμη χειρότερα ήσαν ανύπαρκτες.

Μπορεί να επιβεβαιώσει η Επιτροπή εάν τα παραπάνω ανταποκρίνονται στην πραγματικότητα και αν ναι, ποιά μέτρα προτίθεται να λάβει έναντι των υπαλλήλων εκείνων που κατά την ανάθεση των καθηκόντων αυτών επέδειξαν μια τόσο επιφανειακή συμπεριφορά;

Απάντηση της κ. Cresson εξ ονόματος της Επιτροπής (4 Δεκεμβρίου 1997)

Έχει όντως αρχίσει η διοικητική έρευνα στο Κοινό Κέντρο Ερευνών της Ίσπρα προκειμένου να εξετασθεί κατά πόσον τηρούνται οι κανόνες για το θέμα αυτό στις διαδικασίες που σχετίζονται με την ανάθεση συμβολαίων σε εξωτερικούς εμπειρογνώμονες.

Βάσει των ανωτέρω η αρμόδια για τους διορισμούς αρχή (ΑΙΡΝ) αποφάσισε στο στάδιο αυτό να κινήσει πειθαρχική διαδικασία και να λάβει υπόψη τις απόψεις των εμπλεκομένων υπαλλήλων σύμφωνα με το άρθρο 87 του κανονισμού υπηρεσιακής καταστάσεως.

Η ΑΙΡΝ θα λάβει τα απαραίτητα μέτρα στο τέλος της ως άνω διαδικασίας.
ΓΡΑΠΤΗ ΕΡΩΤΗΣΗ E-3542/97 υποβολή: James Moorhouse (PPE) προς την Επιτροπή (12 Νοεμβρίου 1997)

Θέμα: Τρανσσεξουαλικοί πολίτες στην Ευρωπαοκή Ένωση

Υπό το φώς της Σύστασης 1117 του Συμβουλίου της Ευρώπης, και των μεγάλων διαφορών που υπάρχουν ως προς το νομικό καθεστώς και τη μεταχείριση των τρανσσεξουαλικών ευρωπαίων πολιτών στα διάφορα κράτη μέλη, υπάρχουν σχέδια για την εισαγωγή προτάσεων που θα απέβλεπαν στη βελτίωση των πολιτικών δικαιωμάτων της ομάδας αυτής των μειονεκτούντων και υφισταμένων δυσμενείς διακρίσεις πολιτων;

Αντιλαμβάνεται η Επιτροπή την έκταση των διακρίσεων που υφίστανται οι πολίτες αυτοί σε ό,τι αφορά την απασχόληση, την έκδοση δαβατηρίου, τα δικαιώματά τους όταν βρίσκοναι στη φυλακή, την υιοθεσία και το γάμο; αντιλαμβάνεται ότι τέτοιου είδους διακρίσεις έχουν σοβαρές αρνητικές επιπτώσεις στην ευημερία, την οικονομική κατάσταση και την ευτυχία πολλών πολιτών της Ευρωπαϊκής Ένωσης;

Απάντηση του κ. Flynn εξ ονόματος της Επιτροπής (5 Δεκεμβρίου 1997)

Η Επιτροπή έχει επίγνωση της βαρύτητας των κάθε είδους προβλημάτων που συναντούν οι τρανσεξουαλικοί και της σύγχυσής τους απέναντι στις προκαταλήψεις που υπάρχουν ακόμη στην κοινωνία μας απέναντί τους.

Επιθυμεί να πληροφορήσει το αξιότιμο μέλος του Κοινοβουλίου ότι το κοινοτικό δίκαιο δεν περιλαμβάνει ειδικές διατάξεις για τη ρύθμιση της κατάστασης των τρανσεξουαλικών. Εντούτοις, οι κοινοτικές οδηγίες που εκδόθηκαν όσον αφορά την ισότητα μεταχείρισης μεταξύ ανδρών και γυναικών έχουν γενική εφαρμογή και, επομένως, εφαρμόζονται επίσης και στους τρανσεξουαλικούς.

Αυτό επιβεβαιώθηκε από την νομολογία του Ευρωπαϊκού Δικαστηρίου το οποίο σε πρόσφατη απόφασή του ((Απόφαση του Δικαστηρίου της 30.4.1996 στην υπόθεση C-13/94 PvS και Cornwall County Council. )) έκρινε ότι το άρθρο 5, παράγραφος 1, της οδηγίας 76/207/ΕΟΚ του Συμβουλίου, της 9ης Φεβρουαρίου 1976, σχετικά με την αρχή της ισότητας μεταχείρισης μεταξύ ανδρών και γυναικών όσον αφορά την πρόσβαση στην απασχόληση, την κατάρτιση και την επαγγελματική προαγωγή, καθώς και τις συνθήκες εργασίας ((ΕΕ L39 της 14.2.1976. )), αντιτίθεται στην απόλυση τρανσεξουαλικού για λόγο που έχει σχέση με την σεξουαλική μετατροπή του.
ΓΡΑΠΤΗ ΕΡΩΤΗΣΗ E-3425/97 υποβολή: Marjo Matikainen-Kallstrφm (PPE) προς την Επιτροπή (31 Οκτωβρίου 1997)

Θέμα: Ιχθυοτροφεία - δικτυωτοί ασκοί των Νορβηγών στο φιόρδ του Τeno

Η κυβέρνηση της Νορβηγίας έχει εγκρίνει, παρά τις αντίθετες συστάσεις των αρμοδίων για περιβαλλοντικά θέματα τοπικών αρχών και της αρμόδιας για τις παραμεθόριες υδάτινες περιοχές φιλανδο-νορβηγικής επιτροπής, άδειες για την καλλιέργεια σολομού σε ιχθυοτροφεία-δικτυωτούς ασκούς στο φιόρδ του Teno. Το εκπληκτικότερο στην περίπτωση της χορήγησης αυτής αδειών για το φιόρδ του Teno είναι ότι η νορβηγική κυβέρνηση, σε συνεργασία με μία νορβηγική περιβαλλοντική οργάνωση, απαίτησε να τερματισθεί η λειτουργία ενός ιχθυοτροφείου στην περιοχή Inari με το αιτιολογικό ότι η λειτουργία του απειλούσε τα αποθέματα φυσικού σολομού στον ποταμό Teno. H φιλανδική κυβέρνηση, εκπληρώνοντας την επιθυμία των νορβηγικών αρχών, έκλεισe το ιχθυοτροφείο στην περιοχή Inari.

Κατά συνέπεια, η κυβέρνηση της Νορβηγίας έχει επιδείξει ιδιαίτερη ανευθυνότητα επιτρέποντας την καλλιέργεια σολομού σε δικτυωτούς ασκούς στο φιόρδ του Teno. Η λειτουργία των ιχθυοτροφείων αυτών αυξάνει τους κινδύνους για εξάπλωση των ασθενειών των σολομών και για εξασθένηση των κληρονομικών χαρακτηριστικων του φυσικού σολομού του ποταμού Teno. Οι ενέργειες των Νορβηγών απειλούν κυρίως τα αποθέματα φυσικού σολομού στον ποταμό Teno, αλλά και υποβαθμίζουν την κοιλάδα του ποταμού Teno ως τόπου για την άσκηση του επαγγέλματος του αλιέος και ως προορισμού των τουριστών. Οι συνέπειες από την καταστροφή των αποθεμάτων φυσικού σολομού αναμένεται να είναι ανυπολόγιστες για ολόκληρη την κοιλάδα του ποταμού.

Αναφορικά με τα ανωτέρω ερωτώ: ποιά μέτρα προτίθεται να λάβει η Ευρωπαϊκή Επιτροπή προκειμένου, αφενός, να εξακριβώσει ποιά ακριβώς κατάσταση επικρατεί στον ποταμό Teno στον τομέα της αλιείας και, αφετέρου, να προφυλάξει τα αποθέματα φυσικού σολομού στον ποταμό Teno και, κατά συνέπεια, να αποτρέψει την καταστροφή ολοκλήρου της κοιλάδας του εν λόγω ποταμού;

Απάντηση της κας Bonino εξ ονόματος της Επιτροπής (11 Δεκεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-2907/97 της κας Hautala ((ΕΕ C 134 της 30.4.1998, σελ. 35. )).
ΓΡΑΠΤΗ ΕΡΩΤΗΣΗ E-3459/97 υποβολή: Amedeo Amadeo (NI) προς την Επιτροπή (31 Οκτωβρίου 1997)

Θέμα: ΚΚΕρ Ispra

Περιήλθε στην αντίληψή μου ότι ο Giorgio DEVISONI γεννηθείς στο Luino (Varese) στις 14 Δεκεμβρίου 1964 υπέβαλε ένσταση κατά της αρνητικής απόφασης της Επιτροπής Επιλογής Έρευνας COM/R/D/3. Στην ένσταση αναφέρεται: «Είναι γνωστό τοις πάσι ότι στην εξεταστική επιτροπή που έπρεπε να κρίνει την καταλληλότητα των υποψηφίων δεν εφαρμόστηκαν ταυτόσημα κριτήρια για όλους τους υποψηφίους γιατί οι εκπρόσωποι της Διοίκησης και οι εκπρόσωποι του Προσωπικού που αποτελούσαν την εξεταστική επιτροπή δεν μπορούσαν να συμφωνήσουν σε κριτήρια επί των οποίων θα έπρεπε να καθοριστούν οι 14 πρώτοι ικανοί υποψήφιοι από τον κατάλογο επιτυχόντων 33 υποψηφίων. Είναι επίσης σε όλους γνωστό ότι για να εξέλθει από το αδιέξοδο αυτό η εξεταστική επιτροπή αποφάσισε να προχωρήσει με τρόπο εντελώς ασυνήθιστο αφήνοντας την επιλογή 7 υποψηφίων στη Διοίκηση και άλλων 7 στους εκπροσώπου του Προσωπικού. Από την πολύ σοβαρή αυτή υπόθεση προκύπτει ότι κανείς από τους υποψηφίους που θεωρήθηκε ότι έχουν προτεραιότητα δεν έτυχε της πλήρους συμφωνίας της εξεταστικής επιτροπής στο σύνολό της. Πράγματι, όλοι οι υποψήφιοι πρώτης προτεραιότητας που επελέγησαν είτε από τη Διοίκηση είτε από τους εκπροσώπους του Προσωπικού, δεν θεωρούνται υποψήφιοι πρώτης προτεραιότητας από το άλλο τμήμα της εξεταστικής επιτροπής». Είναι σαφές ότι αν τούτο αληθεύει δεν μπορεί να γίνεται λόγος για κανονικό διαγωνισμό.

Εν πάση περιπτώσει, θα μπορούσε η Επιτροπή να διευκρινίσει την αμφιβολία αυτή ώστε να απομακρυνθεί η οποιαδήποτε σκιά ή αμφιβολία εκ μέρους των υπαλλήλων του ΚΚΕρ και των συνδικαλιστικών οργανώσεων;

Απάντηση της κας Cresson εξ ονόματος της Επιτροπής (11 Δεκεμβρίου 1997)

Στην περίπτωση του ενλόγω διαγωνισμού, η επιτροπή του διαγωνισμού, που απαρτίζεται από οκτώ μέλη - τέσσερις εκπροσώπους της ιεραρχίας και τέσσερις εκπροσώπους του προσωπικού - εξέτασε περισσότερες από 1.640 αιτήσεις υποψηφιότητας. Η επιτροπή διαγωνισμού, ύστερα από μια πρώτη εξέταση των αιτήσεων αυτών, κάλεσε για προφορική εξέταση περιορισμένο αριθμό υποψηφίων. Πρόκειται για τους υποψηφίους που διέθεταν τα καλύτερα προσόντα σε σχέση με τις απαιτήσεις των σχετικών θέσεων εργασίας.

Ο τελικός κατάλογος επιτυχόντων, που καταρτίστηκε με ομοφωνία των μελών της επιτροπής διαγωνισμού και εγκρίθηκε από την αρμόδια για τους διορισμούς αρχή, περιλαμβάνει 33 ονόματα. Η πρόσληψη των επιτυχόντων θα εξαρτηθεί από τις δυνατότητες του προϋπολογισμού.
ΓΡΑΠΤΗ ΕΡΩΤΗΣΗ P-3355/97 υποβολή: Fernando Fernαndez Martνn (PPE) προς την Επιτροπή (15 Οκτωβρίου 1997)

Θέμα: Παιδική δουλεία στην Αφρική

Οργανώσεις για τα ανθρώπινα δικαιώματα του Τόγκο και της Νιγηρίας, η Διεθνής Αμνηστεία και η Διεθνής Οργάνωση κατά της Δουλείας δημοσίευσαν πρόσφατα εκθέσεις όπου καταγγέλλεται ότι το φαινόμενο της παιδικής δουλείας στην Αφρική βρίσκεται σε έξαρση. Στις φτωχότερες περιοχές, δουλέμποροι απάγουν παιδιά από τα χωριά τους, ή τα αγοράζουν από τους γονείς τους για να τα πουλήσουν κατόπιν ως σκλάβους 7 συνήθως, τα παιδιά αυτά χρησιμοποιούνται ως υπηρέτες, βοσκοί κατσικιών, στρατιώτες ή πόρνες. Οι συνθήκες διαβίωσής τους είναι συχνά απάνθρωπες.

Ποιά είναι η άποψη της Επιτροπής για την κατάσταση αυτή; Έχει λάβει η Επιτροπή, ή σκοπεύει να λάβει, σε συνεργασία με τις κυβερνήσεις των χωρών όπου παρατηρείται το φαινόμενο αυτό, μέτρα για τη βελτίωση της κατάστασης;

Απάντηση του κ. Pinheiro εξ ονόματος της Επιτροπής (26 Νοεμβρίου 1997)

1. Η Επιτροπή ανησυχεί ιδιαίτερα για την κατάσταση των παιδιών στις χώρες του Τρίτου Κόσμου γενικά, και ειδικότερα για κάθε μορφή εκμετάλλευσής τους, καταναγκαστικής εργασίας ή ακόμη και δουλείας. Υποστηρίζει τη θέση την οποία εξέφρασε η Κοινότητα στην Επιτροπή των Ηνωμένων Εθνών για τα δικαιώματα του ανθρώπου και με την οποία καταγγέλλει τις σοβαρές παραβιάσεις των δικαιωμάτων των παιδιών και κάνει έκκληση σε όλα τα κράτη που υπέγραψαν τη σύμβαση για τα δικαιώματα των παιδιών να την επικυρώσουν το συντομότερο δυνατό και να την εφαρμόσουν παντού και ανεπιφύλακτα. Η Επιτροπή υπενθυμίζει ότι η εξάλειψη της δουλείας των παιδιών καθώς και της σεξουαλικής εκμετάλλευσής τους θα πρέπει να θεωρηθεί προτεραιότητα για όλους.

2. Όσον αφορά ειδικότερα την κατάσταση στην Αφρική, η Επιτροπή υπενθυμίζει ότι η αναθεωρημένη σύμβαση του Lomι IV θεωρεί στο εξής το σεβασμό των δικαιωμάτων του ανθρώπου, των δημοκρατικών αρχών και του κράτους δικαίου, ως ουσιώδες στοιχείο της συμφωνίας. Το θέμα της δουλείας των παιδιών εντάσσεται μέσα σ'αυτό το πλαίσιο.

3. Η Επιτροπή κρίνει ότι η λήψη ευνοϊκών μέτρων, ιδίως για την εκπαίδευση, είναι ιδιαίτερα καθοριστική στο θέμα αυτό. Η Επιτροπή χρηματοδοτεί ήδη, στο πλαίσιο των αναπτυξιακών προγραμμάτων της, έργα που αποσκοπούν στη βελτίωση των συνθηκών διαβίωσης των παιδιών στις διάφορες χώρες και σκοπεύει να συνεχίσει τις δραστηριότητές της προς αυτή την κατεύθυνση, σε συνεργασία με τους διεθνείς και μη κυβερνητικούς οργανισμούς.